પ્લેનની મુસાફરી અમારા માટે નવી હતી. સીટ પરનો સેફ્ટી બેલ્ટ કેવી રીતે બાંધવો – પ્લાસ્ટિકના પેકમાં આવતું દૂધ, ઓરેન્જ જ્યૂસ અને ખાવાનું કેવી રીતે ખાવું, પીવું, શેમાં મીટ-માંસ નથી, બાથરૂમનો ઉપયોગ કેવી રીતે કરવો- ટેન્શન, ટેન્શન, ટેન્શન. આ અગાઉ અમારા બંનેમાંથી કોઈ કદી એકે સ્ટારવાળી હોટેલમાં ગયા નહોતા. સુરેશ પાસે અમેરિકામાં ભારતીય વિદ્યાર્થી માટેની ગાઇડ કોઈક આફ્રિકાવાળાએ બહાર પાડી હતી, તે હતી. તે તેમાંથી વાંચી વાંચીને સાંત્વન મેળવતો હતો.